google/wiki40b huggingface dataset:
VM i kunstløp 1947

VM i kunstløp 1947. Verdensmesterskapet i kunstløp for menn, kvinner og par ble arrangert i Stockholm i Sverige 13. til 17. februar 1947.
Det var det første verdensmesterskapet i kunstløp etter andre verdenskrig. Kunstløpere fra Tyskland, Japan og Østerrike fikk ikke lov å delta.
Hans Gerschwiler fra Sveits ble verdensmester for menn og canadiske Barbara Ann Scott for kvinner. Micheline Lannoy og Pierre Baugniet fra Belgia ble verdensmester i parløp.
Bogotá Beer Company

Bogotá Beer Company, forkorta BBC, er et colombiansk mikrobryggeri. Det har over ti serveringssteder i Bogotá og Medellín. Ølet deres kan også kjøpes på flaske. BBCs ølmerker og matretter har navn etter steder i og rundt Bogotá.
Ekko (radioprogram)

Ekko er et norsk faktaprogram som har gått på NRK Radio siden 2011. Programmet består av reportasjer, intervjuer og andre innslag om samfunnsaktuelle og populærvitenskapelige tema. Det sendes på P2, mandag til fredag og har en varighet på to timer. På lørdager sendes Ekko helg som er høydepunkter fra ukas sendinger.
Ekko ble til som en følge av at vitenskapsmagasinet Verdt å vite og samfunnsmagasinet Sånn er livet ble slått sammen til én, enkelt sendeflate. 
Programledere er Kalle Turkerud, Jan Erlend Leine, Mona Myklebust, Ellen Wesche Guttormsen og Anne Synnevåg. Andre reportere og journalister som ofte bidrar i programmet, er Vibeke Røiri, Torkild Jemterud, Steffen Fjærvik, Rikke Eckhoff, Lise Borchgrevink, Kirsti Kraft, Ivar Grydeland, Hege Haug-Omre, Halfdan Bleken, Guro Tarjem og Annette Hobson.
Ath-Thawra

Al-Thawrah (arabisk: الثورة, Aṯ Tawrah), også al-Tabqah (arabisk: الطبقة, Aṭ Tabqah) er en by i guvernementet Ar-Raqqah (Syria), omkring 55 km vest for ar-Raqqah. Navnet «al-Thawrah» betyr bokstavelig talt «Revolusjonen» og viser til 8. mars-revolusjonen i Syria. Tabqadammen, som demmer opp Eufrat og skaper Assadsjøen, ble bygd nær al-Thawrah. Byen hadde et folketall på 69 425 i 2004.
Edi Andradina

Karriere

Han har spilt for Santos, FK Arsenal Tula, Gamba Osaka, Oita Trinita, Albirex Niigata, Consadole Sapporo, Santo André, Portuguesa Santista, Pogoń Szczecin og Korona Kielce.
Dyschirius obscurus

Utbredelse

Dyschirius obscurus  finnes nord i Europa, og mangler i sør.  Den er utbredt østover i Asia.   Finnes i Norge.

Utseende

Dyschirius obscurus har en litt sylindrisk form på kroppen, med en metallisk glans, i motsetning til de like artene i slekten Clivina som har en matt farge (ikke metallisk).  Mange av artene i denne slekten er like hverandre og er vanskelige å artsbestemme.  Brystskjoldet (pronotum) er avskilt fra dekkvingene av en tydelig innsnøring (hals).  Antennens tredje ledd er kortere enn andre leddet.

Levevis

Dyschirius obscurus  finnes på lokaliteter med sand, blant annet langs innsjøer og vassdrag.  De lever som predatore på mindre dyr, særlig kortvinger i slekten Bledius. 
Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Jubileumsfrimerke

Første jubileumsfrimerker

1871 utga Peru et fem centavo karminrødt frimerke med et lokomotiv samt et våpen som motiv. Dette ansees for være verdens første jubileumsfrimerke, utgitt for å minnes 20-årsjubileet for den første jernbanen i Syd-Amerika. I Danmark utkom det første jubileumsfrimerket den 12. september 1912 i anledning oppførelsen av Sentralpostbygningen. Det første norske jubileumsfrimerke ble utgitt i 1914 med Eidsvoldsmøtet i 1814 som motiv.
The Number of the Beast (album)

Lyriske referanser

«The Number of the Beast» henviser til fortellingen om dyrets tall, 666, i Bibelen (ref. apostelen Johannes' åpenbaring). Mange religiøse grupperinger anklaget Iron Maiden for å være satanistiske på grunnlag av denne låten, men faktum er at teksten er anti-satanistisk.
«Children of the Damned» er basert på filmene Village of the Damned og Children of the Damned, som igjen er basert på novellen The Midwich Cuckoos av John Wyndham.
«The Prisoner» er inspirert av den britiske TV-serien med samme navn, og inneholder en dialog fra serien i begynnelsen av låten.
Sularevet

Sularevet er et av verdens største kjente dypvanns kaldtvannskorallrevkompleks. Selv om revet lenge har vært kjent av  forskere og fiskere, ble det ikke dokumentert før Statoil startet arbeidet med rørledningstraseen for ilandføring av gass fra Haltenbanken. Selskapet oppdaget da Sularevet på 280-300 meters dyp nord for Frøya. Revet er 13 kilometer langt, opp til 35 meter høyt og 700 meter bredt og består av mange nærliggende korallbanker bygd opp av steinkorallen Lophelia pertusa. Revet ligger i en forsenkning (Sularyggen) mellom Frøyabanken i sørvest og Haltenbanken i nordøst, ved ca. 64°N og 8°Ø. De eldste delene er over 8 000 år gamle. Sularevet ble beskyttet mot bunntråling i mars 1999.
Området har status som internasjonalt sted og blir ikke forvaltet av noen norsk kommune.
Fram til 2002 var dette det største Lopheila-revet en visste om i verden, før en oppdaget Røstrevet som er 10 ganger større.
Wangaratta High School

Wangaratta High School er en offentlig skole i byen Wangaratta i Victoria i Australia. Skolen består av tre campus og ble opprettet i 1909.
European Youth Olympic Festival

Arrangørbyer

Sommerleker fra 1991 og vinterleker fra 1993. Utøverne er fra 14 til 18 år gamle.
Citadell

Citadell betegner en fortifikasjon av den innerste kjernen i en festning eller en befestet by, hvor forsvarerne og eventuelt makthaverne kan trekke seg tilbake for eventuelt holde ut en beleiring og trette ut angriperne og eventuelt vente på forsterkninger og avlastning.

Etymologi

Ordet kom til norsk via fransk fra italiensk, diminutiv av citta, «by», egentlig «liten by, liten festning», og betegner et sterkt, indre festningsverk i en større festning.
Et lignende og mer lokalt dekkende ord er kastell, fra norrønt kastali, avledet fra latinske castrum '«borg» i betydningen «mindre festning, borg».

Beskrivelse

Citadellene ble anlagt der hvor det topografisk kunne være gunstig, enten i midten av en bykjerne eller i utkanten av byen. Det ble gjerne anlagt på en høyde som ga god utsikt over byen og omegnen omkring. Citadellets funksjon kunne i mange situasjoner også være rettet mot byen befolkning, for å sikre makthaverne mot dem.
Da kong Christian IV anla Christiania i 1624 som en befestet by bak voller, fikk den allerede eksisterende Akershus festning oppgaven å fungere som citadell i byens forsvarsanlegg. 
Den samme byggeglade kongen sørget også for å skaffe hovedstaden København et citadell som kjernen i byens festningsverker. Kastellet eller Citadellet Frederikshavn ble også påbegynt i 1624, et stjerneformet anlegg med fem bastioner nord for selve byen. Kastellet skulle etter planen også være rammen rundt et kongelig slott, men dette ble sløyfet.
Jinsha (arkeologi)

Jinsha (金沙; pinyin: Jīnshā) er et arkeologisk felt i provinsen Sichuan i Kina. Det ligger i den vestlige utkanten av storbyen Chengdu, og ble avdekket ved en tilfeldighet da man i februar 2001 skulle anlegge en vei der.
Jinsha ligger omkring 50 kilometer fra det arkeologiske feltet Sanxingdui, og det er likhetstrekk mellom gjenstandene som er funnet på de to stedene. Jinsha ser ut til å ha hatt sin blomstringstid omkring 1000 f.Kr.
Blant funnene er gjenstander av elfenben, jade, bronse, gull og stein. Til forskjell fra Sanxingdui hadde ikke Jinsha noen bymur eller -voll.
Funnstedet ble i 2006 oppført på Folkerepublikken Kinas liste over verneverdige kulturminner.
Baltic Dry Index

Baltic Dry Index er en indeks for tørrbulkratene innen shipping. Den ble introdusert i 1998, og drives av det britiske selskapet Baltic Exchange i London. Ifølge selskapet gir indeksen: «en bedømmelse av prisen for å flytte store råvarer til sjøs». Den tar for seg 40 skipsruters frakttid og reiseutgangspunkter, og dekker tørrlasteskip av typene supramax, panamax, handysize og capesize, som frakter en rekke handelsvarer, inkludert kull, jernmalm og korn. Indeksen dannes av et gjennomsnitt av indeksene for Supramax, Panamax, Handysize og Capesize. Disse indeksene er basert på profesjonelle vurderinger av et panel med internasjonale skipsmeglerselskaper.
Man kan få tilgang til Baltic Dry Index via et abonnement direkte fra Baltic Exchange, sammen med annen viktig finansiell informasjon og nyhetstjenester som f.eks. Infront, Thomson Financial Datastream, Reuters og Bloomberg L.P.. Siden fraktkostnadene varierer med lastmengden som skal fraktes (tilbud og etterspørsel), og siden tørrbulk vanligvis er varer som er indikatorer for produksjonen (eksempelvis sement, kull og jernmalm), blir indeksen også ansett som en god økonomisk indikator for fremtidig økonomisk vekst og produksjon.
Den 21. mai 2008 nådde indeksen sitt høyeste nivå siden introduksjonen i 1998, da den gikk opp i 11 793 poeng. Dette kommer blant annet som en følge av den eksplosive veksten i Kina, hvor det etterspørres flere varer enn markedet klarer å dekke. Et halvt år senere, 5. desember 2008 hadde finanskrisen gjort at indeksen gikk ned med over 94 %, til 663 poeng. Nyhetsbyrået TDN Finans rapporterer daglig indeksen med fire underindekser.
Den Nye Kadampa-tradisjonen

Den Nye Kadampa-tradisjonen ~ Internasjonal Kadampa Buddhistunion (NKT-IKBU) ble stiftet i 1991 av Geshe Kelsang Gyatso.  Den er en Mahayana-buddhisttradisjon og er avledet fra de buddhistiske meditasjonslærerne og filosofene Atisha og Je Tsongkhapa.
NKT-IKBU er et forbund av studie- og meditasjonssentre, og i 2008 var det over 1100 meditasjonssentre og grupper verden rundt.  I Skandinavia holder NKT-sentre kurs i både Oslo, Göteborg, Stockholm og København.
Tiofen

Tiofen er en aromatisk hetrosyklisk forbindelse som består av fire karbonatomer og et svovelatom i en fem-atomig ring. Forbindelser analog til tiofen er furan og pyrrol hvor S atomet er erstattet av henholdsvis O og NH. Tiofen ble oppdaget av Viktor Meyer i 1883 som en forurensning i benzen. Relatert til tiofen er benzotiofen og dibenzotiofen, som består av en tiofenring sammensmeltet med henholdsvis en og to benzenringer.
Khikvadratfordeling

Khikvadratfordelingen (også kalt χ²-fordeling og kji-kvadratfordeling) med k frihetsgrader er fordelingen av k uavhengige standardnormalfordelte variabler. Det er en av de mest anvendte fordelingene i statistikken, og brukes blant annet i khikvadrattester for å avgjøre hvor godt en observert fordeling passer med en hypotetisk. 
Den første kjente beskrivelsen av fordelingen ble gitt av den tyske geodeisten Friedrich Robert Helmert i 1876. Uavhengig av dette ble den også beskrevet og gitt sitt nåværende navn av den britiske statistikeren Ronald Fisher i 1924, basert på Karl Pearsons beskrivelser av khikvadrattester.
En tid for fulle hester

En tid for fulle hester (orig: Zamani barayé masti asbha, kurdisk: Demek jibo hespên serxweş) er en kurdisk film fra 2000 regissert av Bahman Ghobadi og spilt inn i østre Kurdistan, Iran. Den vant prisen for det gyldne kamera under Cannes filmfestival i 2000, og Don Quijote-prisen under Tromsø Internasjonale Filmfestival.
Filmen handler om noen foreldreløse søsken som forsørger seg selv gjennom å drive smugling over grensa mellom Irak og Iran og prøver å skaffe en av søsknene en operasjon.
EFL Championship

Ligastruktur

Divisjonen har 24 lag. Alle lagene møter hverandre 2 ganger i løpet av sesongen (en gang på eget gress, og en gang på motstanderens hjemmebane). For seier får man 3 poeng, for uavgjort 1 poeng og for tap 0 poeng. På slutten av sesongen vil de 2 beste lagene rykke opp til Premier League (nivå 1). Lagene som havner på 3.- til 6.-plass spiller kvalifisering om en tredje opprykksplass. Her spiller lag nr 6 mot lag nr 3 og lag nr 5 mot lag nr 4. Lagene får en hjemmekamp hver mot hverandre. Lavest plasserte lag åpner med hjemmekamp. Vinnerne av disse såkalte semifinalene møtes i en finale på nye Wembley Stadium (Millennium Stadium ble brukt fra og med 2001 til og med 2006, mens Wembley ble revet og bygget opp igjen). Vinneren av finalen rykker opp. De 3 dårligste lagene i divisjonen rykker ned til EFL League One (nivå 3).
John Tukey

Liv og virke

Tukey ble født i New Bedford i Massachusetts i 1915. Han tok bachelorgraden i 1936 og mastergraden i kjemi året etter ved Brown University, før han fikk doktorgraden ved Princeton University i matematikk. Under andre verdenskrig arbeidet han ved et brannforsknignsinstitutt sammen med Samuel Wilks og William Cochran. Etter krigen returnerte han til Princeton samtidig som han arbeidet ved AT&T Bell Laboratories. Tukey ble pensjonert i 1985 og døde femten år senere i New Jersey. 
Tukey skapte flere begreper statistiske metoder som er mye i bruk i dag. Da han arbeidet sammen med John von Neumann skapte han ordet bit som forkortelse for binary digit, som  innen informatikken betyr et enkelt tall i totallsystemet. Ordet bit ble først benyttet i en vitenskapelig artikkel av Claude Shannon i 1948. 
I 1958 brukte han ordet software, som på norsk ble direkte oversatt til programvare, ofte blir han regnet som opphavsmann til dette ordet.
Tukey bidro til lang rekke statistiske metoder og tester som er hyppig brukt i dag. Også innen informasjonsvisualisering var han en pioner. Han skapte begrepet utforskende dataanalyse (Exploratory Data Analysis, EDA). Med dette mente han utforsking av datasett ved hjelp av diagrammer forut for hypotesetesting. Dette gjorde han til en av grunnleggerne av fagfeltet data mining. Tukey oppfant flere ny statistiske diagrammer. Blant annet boksdiagramet og stilk-og-blad plott‎.
I Threw It All Away

Dylans sangbok. Mottakelse

I Threw It All Away ble utgitt som den første singelplaten fra albumet, og nådde 85.-plass på den amerikanske Billboard Hot 100, og 30.-plass i Storbritannias UK Singles Chart.
I Skandinavia var det imidlertid B-siden, Drifter's Escape, som ble hentet frem som potensiell listepop, men denne slo selvfølgelig ikke an. Enkelte holder denne låta for å være LP-ens beste spor,, selv om Lay Lady Lay ble en større hit.
I november 1968 spilte Dylan sangen for George Harrison og kona Patti. George lærte seg sangen og spilte den som del av en akustisk medley for de andre medlemmene av The Beatles under innspillingen av Let It Be i januar 1969.

Tekstanalyse

"I Threw It All Away" har iørefallende melodi og en god vokal understrekning av erkjennelsen; "Love is all we need. It makes the world go round." Sangen omhandler sorgen over å ha mistet sin kjæreste etter å ha oppført seg dårlig. Kritikerne har også spurt seg om det er noen spesifikk opplevelse Dylan refererer til, og forslagene har vært flere, blant annet; Suze Rotolo, Joan Baez og Edie Sedgwick.
Ulikt mange andre sanger Dylan har skrevet om brutte forhold, f.eks. "Don't Think Twice, It's All Right", "It Ain't Me, Babe" og "One of Us Must Know (Sooner or Later)", tar subjektet her selv skyld og ansvar for fadesen. I tillegg har sangen blitt fortolket som en portrettering av Dylans dikteriske muse Erato. Det finnes også mer seksuelle antydninger teksten, for eksempel i verslinjen "Once I had mountains in the palm of my hand".
Yuria Obara

Landslaget

Yuria Obara spilte 1 landskamp for Japans kvinnelandslag. Hun ble tatt ut i Japans tropp til Asialekene 2014.
Mihomuseet

Miho Museum er et japansk kunstmuseum nær byen Koka i prefekturet Shiga. Museet ble grunnlagt av Mihoko Koyama (1910-2003), som var arving til det familieeide tekstilselskapet Toyobo og en av sin samtids rikeste kvinner i Japan, og ble åpnet i 1997. Hun var grunnlegger av den religiøse bevegelsen Shinji Shūmeikai.

Kunstsamlingen

Mihomuseet har en omfattende samling av klassisk kunst fra forskjellige kulturer i Asia, Egypt, Hellas og Roma, til stor del basert på innkjøp på det internasjonale kunstmarked på 1990-tallet.

Bygningen

Museets arkitekt I. M. Pei hadde tidligere tegnet et høyt frittstående klokketårn i Shumeis åndelige sentrum ved landsbyen Misono, innen synsvidde fra museet. I.M. Pei ble også engasjert for museet, som han utformet konsepsjonelt på basis av Fortellingen om ferskenblomstkilden av den kinesiske dikteren Tao Qian.
Museet ligger i fjell- og skoglandskap og er innbygd i en fjelltopp. Om lag tre fjerdedeler av bygningsvolumet på 17.400 m2 ligger undergrunns. Bygningen er interiørt og eksteriørt kledd med en beige kalkstein fra Magny Doré i Frankrike, samme stein som Pei tidligere benyttet for inngangslokalene i Louvre. Taket består av glass og stålrør i en konstruksjon basert på triangulære former.
I likhet med Fortellingen om ferskenblomskilden nærmer besøkere seg museet ved å passere først en lund med ferskentrær og deresster en tunnel, som går gjennom en nærliggende ås. Tunnelen munner ut i en hengebro, opphengt på den ene siden, som leder over en dyp ravine til den åsen der museet ligger. Museet er bygd ved at en stor del av åsen er løftet bort, bygningene konstruert og jord deretter lagtpå ighen og blitt beplantet med opprinnelig vegetasjon. Bare mindre yter er eksponerte mot sider og oppad.
Svømming under de britiske imperielekene 1930

Svømming under de britiske imperielekene 1930. Svømming var en av flere sporter under de første britiske imperieleker som ble arrangert i Hamilton i Ontario i Canada 16. til 23. august 1930. Det var elleve øvelser, seks for menn og fem for kvinner. England ble beste nasjon med seks gullmedaljer foran Canada med tre.
Dr. Hoch’s Konservatorium

Dr. Hoch's Konservatorium - Musikakademie ble grunnlagt i Frankfurt am Main den 22. september 1878. Ved en testamentarisk gave på én million tyske gullmark fra frankfurteren Joseph Hoch ble det etablert en musikk- og konstskole for alle aldere. Konservatoriet har spilt en viktig rolle i musikkhistorien i Frankfurt. Mange kjente musikere har studert her. Konservatoriet fikk internasjonalt ry mot slutten av 1800-tallet, da man hadde lærere som for eksempel Clara Schumann. I 1890-årene var omtrent en fjerdedel av studentene utlendinger; 46 fra England og 23 fra Amerika.
I 1920-årene, under direktør Bernhard Sekles, var konservatoriet langt forut for sin tid: Sekles startet verdens første jazzstudier, ledet av Mátyás Seiber, og 1931 elementarmusikkavdelingen.
Dets opprinnelige bygning ble ødelagt ved bombeangrep unfer første verdenskrig.
Den svenske litteraturprisen

Den Svenske Litteraturprisen (svensk navn: Svenska Litteraturpriset) er en  litteraturpris som ble innstiftet i 2007. Prisen er på 100 000 svenske kroner og deles ut av Rix FM og websiden CDON. Prisvinneren pekes ved avstemning blant det svenske folket. Prisen er en etterfølger av Folkets litteraturpris.
Straumfjorden (Sortland)

Straumfjorden er to fjordarmer av Eidsfjorden i Sortland og Hadsel kommuner i Vesterålen. Den østligste fjordarmen, Indre Straumfjorden, strekker seg 1,2 kilometer sørøstover til Gåsneset. Den har innløp mellom Ytterneset i sørvest og Innerneset i nordøst. Bygda Indre Straumfjord ligger på østsida av fjorden. Den vestligste fjordarmen, Ytre Straumfjorden, har innløp mellom Ytterneset i nordøst og Pollholmen i sørvest, og strekker seg 1,0 kilometer sørover til Sørbogen. Kommunegrensa mellom Sortland og Hadsel går i Ytre Straumfjorden.
Fylkesvei 885 går langs Straumfjorden.
Dungarpur (distrikt)

Demografi

Ved folketellingen i 2011 var det 1 388 906 innbyggere i distriktet, mot 1 107 643 i 2001. Den urbane befolkningen utgjør 6,39 % av befolkningen.
Barn i alderen 0 til 6 år utgjorde 17,25 % i 2011 mot 20,91 % i 2001. Antallet jenter i den alderen per tusen gutter er 916 i 2011 mot 955 i 2001.
Varmefluks

Varmefluks, eller termisk fluks, er mengden varmeenergi overført gjennom en gitt overflate. Den SI-avledete enheten for varmemengden er joule per sekund, eller watt. Varmefluks er varmemengden per enhet areal. I SI-enheter måles varmefluksen i W/m². Varmemengden er en skalar mengde mens varmefluken er en vektormengde. For å definere varmefluksen ved et gitt punkt i rommet tar man det begrensede tilfellet hvor størrelsen av overflaten blir uendelig liten.
Varmefluksen blir ofte betegnet , hvor den senkede q angir varmemengden som motsetning til massen eller moment-mengden. Fouriers lov er en viktig anvendelse av disse konseptene.
Shangri-La

Shangri-La er et fiktivt, utopisk sted som forekommer i James Hiltons roman Tapte horisonter fra 1933, som forøvrig har blitt filmatisert to ganger. Stedet kan best beskrives som et jordisk himmelrike som angivelig ligger i en dyp dal et sted blant fjellene i Tibet, og menneskene som bor der eldes nesten ikke.
Myten om Shangri-La har vært til inspirasjon for mange andre paradisliknende steder.
Historien om det mytiske Shangri-La baseres på Shambhala, en buddhistisk mytisk by.

Et «ekte» Shangri-la

Siden 2001 har det også funnes et «ekte» Shangri-la. Da byttet nemlig det autonome tibetanske fylket (xian) Diqing i provinsen Yunnan offisielt navn til Shangri-la (香格里拉, pinyin: Xianggelila). Hovedstaden i fylket, Zhongdian, hadde da lenge vært et populært turistmål, og fylket vant navneretten i kappestrid med minst et annet fylke i samme provins.
Por Larrañaga

Por Larranaga er et cubansk sigarmerke, etablert i 1834 av Ignacio Larranaga. Dette betyr at Por Larranaga trolig er det eldste cubanske sigarmerket som har vært sammenhengende produsert frem til i dag.
Behmøya

Behmøya er ei øy på Svalbard. Øya ligger i Hinlopenstretet, like sørvest for Nordaustlandet, og er en del av Gustav Adolf Land. Den er også en del av Nordaust-Svalbard naturreservat.
I nordvest ligger Perthesøya. Arealet av øya er om lag 0,2 km².
Kallskaret naturreservat

Kallskaret naturreservat er et naturreservat mellom Herdalen og Tafjord i Norddal kommune. Reservatet ble etablert 16. november 1984 for å ta vare på bergarten eklogitt som veksler med andre bergarter i dette området. Verneområdet er om lag 900 dekar og ligger på rundt 950 moh. Landskapet er karakteristisk med pilarer av olivin i opptil to meters høyde, og det er sparsommelig vegetasjon på den ørkenaktige rød-gulbrune grunnen. Reservatet er helt omgitt av Geiranger-Herdalen landskapsvernområde og alt ligger innenfor verdensarvområdet Vestnorsk fjordlandskap.
Michael Tetzschner

Familie og oppvekst

Han ble født i København under navnet Michael Christian von Tetzschner, og vokste opp der til han ble foreldreløs som åtteåring; han flyttet da til besteforeldrene på Smestad i Oslo. Navnet Tetzschner (som også har vært skrevet Tetschner og i nyere tid Tetzchner av noen familiemedlemmer) er tysk og betyr «fra Tetschen», en by som i dag heter Děčín og som fra 1993 ligger i Tsjekkia. Navneleddet von skal i denne sammenhengen forstås som at familien hadde en forfar som kom fra denne byen den gang den lå i Østerrike, og det er ikke kjent noe adelskap for familien. Familien innvandret fra Sachsen i Tyskland til Danmark en gang på 1800-tallet; i Danmark kalte familien seg bare Tetzschner, og navneleddet «von» ble først tatt på 1900-tallet. Han er gift med Kristin Clemet, og de har to barn sammen. Han har også to barn fra et tidligere ekteskap. Han er yngre bror av utviklingspsykologen Stephen von Tetzchner og onkel til Opera-grunnlegger Jon Stephenson von Tetzchner. Som voksen har han bare brukt navnet Michael Tetzschner til vanlig, men han har uttalt at han formelt heter von Tetzschner.

Yrke

Michael Tetzschner er utdannet jurist og voldgiftsdommer. Han var direktør ved BI 1995–1999 og arbeidet for analyseselskapet SIFO 1999–2001, hvoretter han praktiserte advokatyrket 2001–2009.

Politisk arbeid

Tetzschner var medlem av Unge Høyres sentralstyre 1975–1977 og innvalgt i Oslo bystyre 1976–1999. Ved overgangen til byparlamentarisme i 1986 ble Tetzschner medlem av byrådet, og satt som byrådsleder 1989–1991, deretter som kommunalråd 1992–1995. I 1995 trådte han ut av politikken, etter å ha avvist et byrådssamarbeid med Fremskrittspartiet.
Etter mange års fravær kom Tetzschner tilbake til politikken idet han ble valgt til leder i Oslo Høyre i 2006. Gustav Heiberg Simonsen var motkandidat. I 2009 ble Tetzschner nominert på en antatt sikker 3.-plass på Høyres liste til stortingsvalget. Tetzchner ble medlem av Stortingets kommunal- og forvaltningskomité, hvor han siden 2013 har vært 1. nestleder.